Dankie | Who shall I fear?
« Al lê die berge nog so blou!
Oor Maerwees »
November 23, 2009 deur Who Shall I Fear?
Dit gaan GOED, dankie. Na ‘n hittige, uitputtende Vrydag, besige Saterdag, lekker partytjie Saterdagaand (waartydens Org per ongeluk bord kos, wynglas en selfoon en al in die swembad beland het!), was gister ‘n dag van RUS. En vanoggend voel ek soos ‘n “million bucks” – wat wys dat my skoonma nie verkeerd is as sy sê daar’s niks soos ‘n dag in die bed nie!
Ek het soveel om voor dankbaar te wees. Die pyne en skete waaroor ek verlede week wou kla, het almal soos mis voor die son verdwyn. Ek het myself gespeen van die pynmedikasie – en mis dit sover glad nie.
En vandag is ek ook ontsettend dankbaar vir VRIENDE – party oud en party nuut – wat soveel liefde, bedagsaamheid en aanbiedinge vir hulp bly GEE en GEE en GEE. Ek voel amper skaam om dit te bly ontvang! Ek het altyd gedink stadsmense leef elkeen in sy eie kokon. Daarom is ek op ‘n manier eintlik dankbaar vir hierdie siekte – vir die voorreg wat ek andersins nie sou beleef nie: Om te kan voel hoe baie omgee en liefde daar is, selfs van mense van wie jy dit glad nie verwag het nie! Dankie! Ek is oorweldig!